บจ.จ่ายปันผลสูงสุดเป็นประวัติการณ์
บจ. SET และ mai ประกาศจ่ายปันผลปี 55 แล้วกว่า 3.4 แสนล้านบาท
20 มี.ค. 2556

บจ. SET และ mai ประกาศจ่ายปันผลปี 55 แล้วกว่า 3.4 แสนล้านบาท คาด ถ้าครบทุกบริษัทอาจทำสถิติสูงสุดเป็นประวัติการณ์
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการตลาดหลักทรัพย์ เอ็ม เอ ไอ (mai) เปิดเผยว่า ในวันที่ 15 มี.ค. 2556 มีบริษัทจดทะเบียนประกาศจ่ายเงินปันผลปี 2555 แล้ว 357 แห่ง รวม 341,407 ล้านบาท บริษัทจดทะเบียนที่จ่ายเงินปันผลเป็นบริษัทใน SET (ไม่รวมกองทุนรวมอสังหาริมทรัพย์) 300 แห่ง มูลค่า 339,066 ล้านบาท และ mai 57 แห่ง มูลค่า 2,341 ล้านบาท ภาพรวมอัตราเงินปันผลตอบแทน (Dividend Yield) อยู่ที่ 2.77% และอัตราการจ่ายเงินปันผล (Dividend Payout Ratio) 47.02% โดยภาพรวมใกล้เคียงกับปี 2554 ที่มีการจ่ายเงินปันผลรวม 344,835 ล้านบาท ซึ่งเชื่อว่า ถ้าประกาศจ่ายครบน่าจะทำสถิติสูงสุดเป็นประวัติการณ์
“ผลการดำเนินงานของบริษัทจดทะเบียนปี 2555 ที่กลับมาเติบโตอย่างแข็งแกร่งและทำสถิติสูงสุดเป็นประวัติการณ์ หลังจากผ่านวิกฤตอุทกภัยในปี 2554 รวมถึงการบริหารสภาพคล่องทางการเงินและโครงสร้างเงินทุนที่เหมาะสม ทำให้บริษัทจดทะเบียนยังสามารถจ่ายเงินปันผลได้ดี แม้ว่าการลงทุนในสินทรัพย์ถาวรสูงขึ้น และหลายบริษัทหันมาจ่ายปันผลเป็นหุ้นก็ตาม โดยธุรกิจที่เกี่ยวข้องกับการบริโภคและลงทุนในประเทศมีการจ่ายเงินปันผลเพิ่มขึ้นต่อเนื่องและเติบโตอย่างโดดเด่น ทั้งนี้หากไม่นับรวมการจ่ายเงินปันผลระหว่างกาลเป็นกรณีพิเศษเพื่อปรับโครงสร้างเงินทุนของ บมจ. โทเทิ่ล แอ็คเซ็ส คอมมูนิเคชั่น (DTAC) เมื่อปี 2554 ซึ่งมีมูลค่า 38,974 ล้านบาทแล้ว จะพบว่ามูลค่าการจ่ายเงินปันผลปี 2555 ที่บริษัทจดทะเบียนประกาศจ่ายแล้วจนถึงปัจจุบัน ได้ทำสถิติสูงสุดต่อเนื่องเป็นปีที่ 5 และสูงสุดเป็นประวัติการณ์เรียบร้อยแล้ว” นายชนิตรกล่าว 
นอกจากการจ่ายเงินปันผลแล้ว การจ่ายหุ้นปันผล (Stock Dividend) ของบริษัทจดทะเบียนจากรอบผลการดำเนินงานปี 2555 ก็ทำสถิติสูงสุดเป็นประวัติการณ์เช่นกัน มีบริษัทจดทะเบียนประกาศจ่ายหุ้นปันผลแล้วถึง 52 แห่ง คิดเป็นมูลค่า 8,883 ล้านบาทตามราคาพาร์ และถ้าคิดตามราคาตลาดจะมีมูลค่า 106,080 ล้านบาท
สำหรับบริษัทจดทะเบียนที่อยู่ในดัชนี SET High Dividend 30 Index (SETHD) จ่ายเงินปันผลปี 2555 รวม 129,923 ล้านบาท คิดเป็นอัตราเงินปันผลตอบแทน 3.15%
บริษัทจดทะเบียนใน SET ที่จ่ายเงินปันผลสูงสุด 5 อันดับแรก ได้แก่ บมจ. ปตท. (PTT) บมจ. แอดวานซ์ อินโฟร์ เซอร์วิส (ADVANC) บมจ. ปตท. สำรวจและผลิตปิโตรเลียม (PTTEP) บมจ. พีทีที โกลบอล เคมิคอล (PTTGC) และ บมจ. ธนาคารไทยพาณิชย์ (SCB) ทั้ง 5 บริษัทจ่ายเงินปันผลรวม 121,345 ล้านบาท คิดเป็น 35.79% ของยอดรวมใน SET
ขณะที่บริษัทจดทะเบียนใน mai ที่จ่ายเงินปันผลสูงสุด 5 อันดับแรก ได้แก่ บมจ. เอ็นเนอร์ยี่ เอิร์ธ (EARTH) บมจ. ยูนิมิต เอนจิเนียริ่ง (UEC) บมจ. เกียรติธนาขนส่ง (KIAT) บมจ. โกลด์ไฟน์ แมนูแฟคเจอเรอส์ (GFM) และ บมจ. บรุ๊คเคอร์ กรุ๊ป (BROOK) ทั้ง 5 บริษัทจ่ายเงินปันผลรวม 740 ล้านบาท คิดเป็น 31.62% ของยอดรวมใน mai
หมวดธุรกิจที่จ่ายเงินปันผลสูงสุด 5 อันดับแรก ได้แก่ หมวดพลังงานและสาธารณูปโภค หมวดเทคโนโลยีสารสนเทศและการสื่อสาร หมวดธนาคาร หมวดปิโตรเคมีและเคมีภัณฑ์ และหมวดพัฒนาอสังหาริมทรัพย์